# Formål med retningslinjen

Helse Bergen HF, Haukeland universitetssjukehus stiller seg positiv til at organisasjoner som har relevans for våre pasienter/brukere og pårørende eller våre medarbeidere får profilere seg i sykehusets lokaler og områder.

Helse Bergen HF har lokaler og områder mange steder, og retningslinjen gjelder for alle disse lokalene og områdene, som for eksempel på haukelandsområdet, i Håkonsgaten, på Sandviken sykehus, ved Kysthospitalet i Hagevik og på Voss sjukehus.

# Hvem retningslinjen gjelder for

Pasientorganisasjoner og ideelle organisasjoner som arbeider direkte inn mot pasienter og brukere i sykehuset, og som ønsker å ha stands på vårt område eller i våre lokaler.

Andre ideelle organisasjoner kan gis tillatelse til å ha stands dersom det gjelder spesielle hendelser eller aksjoner til inntekt for pasient- og brukergrupper.

I tillegg kan ideelle organisasjoner med våre medarbeidere som målgruppe gis tillatelse.

Det samme gjelder enheter i sykehuset, interne frivillige foreninger og arbeidstakerorganisasjoner.

Kommersielle aktører kan bare gis tillatelse dersom de er blant sykehusets samarbeidspartnere og har spesielle tilbud til våre medarbeidere.

Sykehuset er ikke ansvarlig for organisasjonenes eventuelle tap av materiell og utstyr.

# Gjennomføring

* Søknad om å ha stand sendes til info@helse-bergen.no eller til Hospitaldrift Sikkerhet.
* I lokaler som ikke er fellesområder, skal tillatelse søkes hos lederen som har ansvar for det aktuelle lokalet.
* I tvilstilfeller er det kommunikasjonsdirektør som avgjør om tillatelse skal gis.
* Organisasjonene får tilvist plass i lokalet, og skal holde seg innenfor det definerte området. Standen kan inneholde ren informasjon, medlemsverving og salg av lodd eller gjenstander til inntekt for organisasjonens formål. Eventuell innsamlingsbøsse skal stå permanent på standen og ikke brukes ute i lokalet.
* Representantene for organisasjonene skal ikke opptre slik at de virker påtrengende på de som ferdes i området. De skal ha tilhold ved standen, og skal ikke henvende seg til pasienter/brukere og pårørende som ikke av eget initiativ stopper ved standen.
* Standen og materiellet skal ikke være utformet slik at det kan virke støtende på pasienter/brukere og pårørende.